ဟယတိုရေတံခွန်ကြီး

ဟယတို ရေတံခွန်ကြီး (早戸大滝, Hayato-Ōtaki) သည် ဂျပန်နိုင်ငံ၊ ခနဂဝစီရင်စု၊ ဆဂမိဟရမြို့တွင် တည်ရှိသည့် Tanzawa-Ōyama Quasi-National Park ၏ နယ်နိမိတ်အတွင်းတွင် တည်ရှိနေသည့် ဟယတိုမြစ်ပေါ်တွင် တည်ရှိသည့် ရေတံခွန်တစ်ခု ဖြစ်သည်။

ဟယတိုရေတံခွန်ကြီးတွင် ရေများသည် ထုထည်ပမာဏကြီးမားစွာ စီးဆင်းလျက်ရှိပြီး ရေတံခွန်၏ ရေစီးကြောင်းသည် နှစ်ခု ခွဲဖြာစီးဆင်းနေသည်။ ရေတံခွန်၏ စုစုပေါင်းအမြင့်သည် ၅၀ မီတာ (၁၆၀ ပေ) ရှိသည်။ အထက်ဘက်ရှိ ရေတံခွန်သည် မီတာ ၄၀ မြင့် ၍ အောက်ဘက်ရှိ ရေတံခွန်သည် ၁၀ မီတာ မြင့်သည်။ အထက်ဘက်ရှိ ရေတံခွန်၏ အလယ်မှ ကြီးမားသည့်ကျောက်ဆောင်တစ်ခုသည် ငေါထွက်နေသည့်အတွက် ရေတံခွန်ကို ကြည့်ရှုရာတွင် အဟန့်အတား ဖြစ်နေသည်။ ထို့ကြောင့် ရေတံခွန်တစ်ခုလုံးကို ရှင်းလင်းစွာ မြင်နိုင်ရန် ရေတံခွန်၏ အောက်ခြေဘက်မှ ကြည့်ရသည်။ ဟယတိုရေတံခွန်ကြီးသည် တန်ဇဝတောင်များ၏ နက်ရှိုင်းသည့် နေရာတွင် တည်ရှိနေပြီး သွားရောက်မည်ဆိုပါက တောင်တက်၍ ၂ နာရီ သွားရပြီး သွားရသည့်လမ်းမှာ ဆိုးရွားသည်။ ရာသီဥတုဆိုးရွားသည့်အချိန်များတွင် ရေတံခွန်သို့ သွားရောက်နိုင်ခြင်း မရှိပေ၊ ထို့ကြောင့်ပင် ရေတံခွန်သို့ လည်ပတ်သူသည် အနည်းငယ်သာ ရှိသည်။

ဟယတိုရေတံခွန်ကြီးသည် ၁၉၉၀ ခုနှစ် ဂျပန်နိုင်ငံ သဘာဝပတ်ဝန်းကျင်ဝန်ကြီးဌာနမှ ထုတ်ပြန်ခဲ့သည့် “ဂျပန်နိုင်ငံရှိ အကောင်းဆုံး ရေတံခွန် ၁၀၀” တွင် ပါဝင်သည်။

ပြင်ပလင့်များ
ကိုးကား

ကဏ္ဍ:ဂျပန်နိုင်ငံရှိ ရေတံခွန်များ